SKRIFTLIG FORESPØRGSEL E-1025/01

af Neil MacCormick (Verts/ALE) til Kommissionen

(30. marts 2001)

Om: Forsikring i det indre marked

Vil Kommissionen på baggrund af min mundtlige forespørgsel H-0053/01(1) og Kommissionens svar overveje at udarbejde klassespecifikke direktiver for at skabe et indre marked for enkle

forsikringsprodukter, som indboforsikring og ophørende livsforsikring? Er det rigtigt, at disse forsikringsydelser ikke er underlagt eller kun er underlagt få skattebarrierer og allerede er genstand for lignende forbrugerbeskyttelseskrav i de fleste medlemsstater?

(1) Skriftligt svar af 13. februar 2001.

Svar afgivet på Kommissionens vegne af Frederik Bolkestein

(30. maj 2001)

Kommissionen skal henvise til sit svar på mundtlig forespørgsel H-53/01 fra det ærede medlem i spørgetiden under Parlamentets session i februar 2001(1). De direktiver, der er vedtaget i forsikringssektoren, har efterhånden virkeliggjort det indre marked for forsikring. Den indførte ordning har allerede bevirket en mærkbar skærpelse af konkurrencen på de forskellige nationale markeder med hensyn til såvel prisen som nye produkter, der tilbydes forsikringstagerne, og den har i høj grad medvirket til fornyelsen af de forsikringsprodukter, der står til rådighed inden for såvel livs- som skadesforsikring.

Kommissionen agter for tiden ikke at foreslå direktiver, der tager sigte på at harmonisere enkle forsikringsprodukter, såsom altomfattende indboforsikring eller ophørende livsforsikring. Harmoniseringen af visse enkle forsikringsprodukter, bl.a. for så vidt angår den dækning og de garantier, der skal tilbydes, vil kunne skabe visse hindringer for fornyelsen af forsikringsprodukter og for skærpelse af konkurrencen, hvilket vil kunne føre til en indskrænkning af udbuddet af nye forsikringsprodukter og til udformning af forsikringspolicer, som ikke nødvendigvis passer til forsikringstagernes forskellige behov. Der er vedtaget bestemmelser på området for retshjælpsforsikring, der tager sigte på at sikre udøvelsen af denne virksomhed i Fællesskabet af ikke-specialiserede forsikringsselskaber og på at undgå interessekonflikter mellem assurandører og forsikringstagere, og i sektoren for pligtig ansvarsforsikring for motorkøretøjer for at sikre beskyttelse af ofre for færdselsulykker og den frie bevægelighed for personer i Fællesskabet.

Kommissionen minder i handlingsplanen for finansielle tjenesteydelser(2) om, at nationale bestemmelser om forbrugerbeskyttelse, samtidig med at de skal sikre forsikringstagerne et passende beskyttelsesniveau i medlemsstaterne også for at have lovlig berettigelse, skal være i overensstemmelse med fællesskabsretten, idet de ellers vil kunne klandres for at være til hinder for det indre markeds rette virkemåde, særlig set i lyset af udviklingen inden for elektronisk handel(3). I den forbindelse har Kommissionen påtaget sig at analysere de gældende nationale forbrugerbeskyttelsesregler med henblik på at fastslå det eventuelle ligeværd mellem de nationale regler og sikre en større konvergens mellem de nationale regler. På grundlag af dette arbejde vil Kommissionen forelægge Rådet og Parlamentet en rapport med retningslinjer for en fremtidig politik på området. Desuden er der igangsat arbejder vedrørende harmonisering af forbrugernes krav på oplysning inden indgåelse af kontrakter i forbindelse med finansielle kontrakter, der forhandles på afstand.

For så vidt angår beskatning af forsikringsprodukter, hjemler sjette momsdirektiv, 77/388/EØF af 17. maj 1977, momsfritagelser for forsikrings- og genforsikringstransaktioner, herunder tjenesteydelser i forbindelse hermed, der udføres af forsikringsmæglere og -formidlere. Ikke desto mindre indeholder forsikringsdirektiverne bestemmelser om, at forsikringsaftaler underkastes de indirekte afgifter på forsikringspræmier, der er gældende i værtslandet (sædvanligvis forsikringstagerens bopælsland). Ved denne regel knæsættes et nøjagtigt kriterium, der fremmer indgåelsen af forsikringskontrakter i henhold til ordningen vedrørende fri udveksling af tjenesteydelser. Det kan dog ikke udelukkes, at den beskatningsmæssige behandling af forsikringsaftaler i henhold til ordningen vedrørende fri udveksling af tjenesteydelser, som der findes bestemmelser om i visse nationale lovgivninger, særlig for livsforsikring (f.eks. fradragsret for forsikringspræmier, behandling af indkomster og ydelser, der hidrører fra forsikringsaftaler) i visse tilfælde er til hinder for det indre markeds rette virkemåde. Den meddelelse om fjernelse af skattemæssige hindringer for levering over grænserne af arbejdsmarkedstilknyttede pensioner, som Kommissionen vedtog den 19. april 2001, indeholder en juridisk analyse af disse hindringer i pensionssektoren. En stor del af denne juridiske analyse gælder også for livsforsikring.

Som traktatens vogter undersøger Kommissionen, om disse nationale bestemmelser er forenelige med fællesskabsretten, og den træffer foranstaltninger og indleder i påkommende tilfælde overtrædelsesprocedurer.

(1) Skriftligt svar af 13.2.2001.

(2) KOM(1999) 232 endelig udg.

(3) Jf. meddelelse fra Kommissionen til Rådet og Europa-Parlamentet om elektronisk handel og finansielle tjenesteydelser (KOM(2001) 66 endelig).